ໃນວັນທີ 24 ພຶດສະພາ 2022 ຢູ່ທີ່ຫ້ອງປະຊຸມຫ້ອງວ່າການແຂວງ ໄດ້ເປີດກອງປະຊຸມຮ່ວມລະຫວ່າງຄະນະເລຂາທິການສະພາປະຊາຊົນແຂວງຮ່ວມກັບຫ້ອງວ່າການແຂວງ ໂດຍການເປັນປະທ່ານ ຮ່ວມຂອງທ່ານ ສົມພອນ ສີອາໄພ ກໍາມະການພັກແຂວງ ຫົວໜ້າຫ້ອງວ່າການແຂວງ ແລະ ທ່ານ ນາງ ສາຍພູເງິນ ອຸດົມສຸກ ເລຂາທິການສະພາປະຊາຊົນແຂວງ, ມີບັນດາທ່ານຄະນະຫ້ອງວ່າການ, ຄະນະເລຂາທິການ, ຫົວໜ້າ-ຮອງຫົວໜ້າຂະແໜງ ແລະ ພະນັກງານຂອງສະພາປະຊາຊົນ ແລະ ຫ້ອງວ່າການແຂວງເຂົ້າຮ່ວມ.
ຈຸດປະສົງໃນການດໍາເນີກອງປະຊຸມເພື່ອປຶກສາຫາລື ການພົວພັນປະສານງານລະຫວ່າງຄະນະເລຂາທິການສະພາປະຊາຊົນແຂວງ ແລະ ຫ້ອງວ່າການແຂວງ, ການກະກຽມເນື້ອໃນໃຫ້ແກ່ສະມາຊິກສະພາແຫ່ງຊາດ ປະຈໍາເຂດເລືອກຕັ້ງທີ 9 ໄປເຂົ້າຮ່ວມກອງປະຊຸມສະໄໝສາມັນ ເທື່ອທີ 3 ຂອງສະພາແຫ່ງຊາດ ຊຸດທີ IX, ກະກຽມເນື້ອໃນກອງປະຊຸມສະໄໝສາມັນ ເທື່ອທີ 3 ຂອງສະພາປະຊາຊົນແຂວງ ຊຸດທີ II, ກະກຽມເນື້ອໃນກອງປະຊຸມຂອງອົງການປົກຄອງແຂວງ ແລະ ເອກະພາບກັນກ່ຽວກັບການຈັດຕັ້ງປະຕິບັດໜ້າທີ່ວຽກງານ, ການພົວພັນປະສານງານ ແລະ ສືບຕໍ່ຈັດຕັ້ງປະຕິບັດຕາມຂໍ້ຕົກລົງຮ່ວມລະຫວ່າງ ຄະນະເລຂາທິການສະພາປະຊາຊົນແຂວງ ແລະ ຫ້ອງວ່າການແຂວງ ເພື່ອໃຫ້ການຈັດຕັ້ງປະຕິບັດໜ້າທີ່ວຽກງານໃຫ້ຄ່ອງຕົວຂຶ້ນກວ່າເກົ່າ.
ສະພາປະຊາຊົນແຂວງຊຽງຂວາງ
ຂ່າວໂດຍ: ນາງ ສຸກສະຫວັນ ອິນທະແສງ